钦定古今图书集成/理学汇编/文学典/第103卷 > 童品
## 钦定古今图书集成/理学汇编/文学典/第103卷 > 童品

按《金华通志》：品字廷式，号慎斋，与枫山齐名。成化甲
辰贡于学，丙午举南畿，又十年，丙辰始登第。或劝之
减年通籍，曰：“吾早学而晚达，命也。敢为欺乎？”初授南
武库主事，再迁武选员外郎。武库颇有羡馀，同官以
哑库讽之，公不可取，忤僚友不计也。有指挥诡以文
凭失水求之，任侍郎力庇之，公力争，声色俱厉。尚书
解之曰：“童员外义理勇也。”居官与杨廉、邵宝、蔡清、叶
钊、余祐相友善，仅两考，遂引年致仕。家居十九年，以
读书丧明，贫不自振而卒。所著有《周易羽义》《春秋经
传辨疑》《礼记大旨》《正蒙发微》《含章子集》《金华文献录》
若干卷。